<classify> JUMLA ya wanafunzi 16,709 wa kidato cha nne wanatarajia kufanya mtihani wa taifa katika shule za Unguja na Pemba inayotazamiwa kuanza nchini kote wiki ijayo.Waziri wa Elimu na Mafunzo ya Amali, Riziki Pembe Juma alisema hayo wakati akitoa taarifa kwa vyombo vya habari kuhusu mitihani hiyo mjini Unguja. Alisema maandalizi ya mitihani hiyo yamekamilika na itahusisha jumla ya shule 194 za Unguja na Pemba.Riziki alisema kwamba Wizara ya Elimu kwa kushirikiana na vyombo vya ulinzi wamejizatiti kuimarisha doria katika kipindi chote cha mitihani ili kuepuka udanganyifu unaoweza kufanywa na wanafunzi.Alisema matukio ya udanganyifu hayakubaliki na kuwataka wanafunzi watakaohusika katika mitihani hiyo kujiepusha na aina zote za vitendo vitakavyowafanya kuwaengua katika mitihani hiyo.Tayari walimu wote watakaoshiriki katika usimamizi wa mitihani wametakiwa kuheshimu na kufuata sheria za usimamizi na kuepukana na vitendo vyote vinavyokwenda kinyume na kazi waliyopewa.Ofisa Tawala wa Mkoa wa Kusini Unguja, Fatma Mohamed akizungumza na walimu watakaosimamia mitihani hiyo alisema vitendo vya udanganyifu wa mitihani havikubaliki na kwamba vinatia aibu taifa.Serikali ya mkoa imejidhatiti kuhakikisha kwamba wanafunzi wake wanafanya vizuri mitihani ya taifa ambapo suala la udanganyifu tumelivalia njuga na kulikataa,alisema. Aidha, Mwenyekiti wa kamati ya ulinzi na usalama mkoa wa Mjini Magharibi, Ayoub Mohamed Mahmoud alisema wamejipanga vizuri katika suala la ulinzi na kudhibiti matukio ya udanganyifu.Kamati yangu ya ulinzi na usalama ya mkoa kwa muda wa wiki moja walikuwa katika mafunzo juu ya kusimamia mitihani ya taifa pamoja na darasa la sita na nne kwa ajili ya kudhibiti udanganyifu,alisema. Mitihani ya darasa la sita na nne itasimamiwa na baraza la mitihani la Zanzibar wakati ile ya kidato cha nne husimamiwa na Baraza la Mitihani la Taifa NECTA.  <topic>: KITAIFA 